Nakon što je od početka godine zbog novog načina računanja izbrisano više od milijun "statističkih" korisnika mobilnih operatera, tržišni regulator Hakom objavio je statistiku po kojoj je u trećem kvartalu nestalo više od 10% korisnika fiksnih telefona, odnosno njih 219.000. Ukupan broj korisnika fiksnih telefona pao je na 1,59 milijuna. Petar Čavlović, predsjednik telekom-udruženja u HGK, kaže da ti korisnici nisu napustili fiksne telefone.

– Oni se sad računaju drukčije, primjerice, pod uslugama najma linije WLR-a, a jedan račun omogućio je bolje tržišno natjecanje – kaže Čavlović. U izvješću HT-a, koji pruža uslugu najma linije takozvanog WLR-a, piše da je tu opciju koristi 78.000 korisnika pa je "nestalo" 141.000 korisnika fiksnih telefona. Drugo tumačenje je da je dio korisnika isključio fiksne telefone bilo zbog potpunog prelaska na mobilne ili zbog neimaštine. Je li riječ o jednokratnoj anomaliji ili novom trendu na hrvatskom telekomunikacijskom tržištu, gdje se broj fiksnih telefonskih linija stabilno držao iznad 1,8 milijuna, bit će vidljivo već iz idućeg Hakomova izvješća za četvrto tromjesečje ove godine.

Od ovog tromjesečja, naime, može se zasebno otkazati fiksni telefon kao usluga i zadržati samo Internet i digitalnu televiziju. U Hakomu razvoj ukupnog telekom-tržišta u Hrvatskoj opisuju pozitivnim jer mu je vrijednost u trećem tromjesečju porasla 11 posto. HT prvi put ima manje od 60% tržišta fiksnih telekomunikacija. U mobilnima HT drži 45,8% tržišta, Vipnet 39,5, a Tele2 14,6 posto.